

Bralno priporočilo:

Caroline Warl: 22 dolžin in Moč vetra 17

Tekst: Mili Porenta za Knjižnico Škofljica



Roman v dveh delih nemške pisateljice **Caroline Wahl** 22 dolžin in Moč vetra 17 prikazuje ganljivo zgodbo o odgovornosti, svobodi, odraščanju in iskanju ravnotežja v življenju. Prvi del romana **22 dolžin** pripoveduje zgodbo mladega dekleta Tilde, ki živi v majhnem mestu in se spopada z življenjskimi izzivi. Ob študiju matematike in delu v supermarketu skrbi tudi za svojo mlajšo sestrico Ido, saj je njuna mama depresivna in ne zmore prevzeti odgovornosti za družino. Tilda v tem zahtevnem vsakdanu pogosto začuti jezo, pritisk in utrujenost, zato ji večerno plavanje 22 dolžin v bazenu predstavlja edino točko, kjer se lahko vsaj za trenutek umakne in najde notranji mir. Voda in plavanje zanjo nista le telesna aktivnost, ampak način, da si pridobi distance do vsakdanjih težav. Tilda se prav tam poveže z Viktorjem, kar ji pretrese misli in odpira nove možnosti in občutke. Hkrati pa razmišlja o svoji prihodnosti – o študiju in življenju, ki bi ji omogočilo svobodo. Roman tako skozi preprosto, a ganljivo zgodbo Tildinega življenja raziskuje teme odgovornosti, svobode, družinskih vezi in osebne rasti.

Roman **Moč vetra 17** se osredotoči na mlajšo sestro Ido, ki se po smrti matere znajde v globoki notranji stiski. Ker se ne zmore soočiti z bolečino in občutki krivde ter ne zbere moči niti za materin pogreb, se odloči zapustiti dom. Sede na prvi vlak in se odpravi v neznano. Pot jo pripelje na otok Rügen v Baltskem morju. Tam brez jasnega cilja najde zatočišče pri prijaznem starejšem paru, Knutu in Marianne, ki ji ponudita vsakodnevno rutino, varnost in toplino. Ido vsak dan spremlja naporno iskanje notranjega miru ter soočanje z lastnimi čustvi. Sčasoma spozna Leifa, zadržanega mladeniča z lastnimi bremeni, s katerim začne graditi posebno vez. Skupaj se spopadata s preteklostjo in poskušata najti pot do novih začetkov, občutka pripadnosti ter ponovnega upanja v življenje. Roman **Moč vetra 17** je tako zgodba o begu, okrevanju, pripadnosti in iskanju lastne poti po izgubi in bolečini.